alibayram/wikipedia-40-langs huggingface dataset:
Harpokrates

Harpokrates (den græske form af egyptisk Harpakhrad, ell. Heru-Pa-Khret barnet Horus) er Horusbarnet, altså Horus som lille. Harpokrates gengives oftest nøgen og med en finger ved munden, hvilket er blevet udlagt til at symbolisere barnets sutten på fingeren, eller en påmindelse om at bevare en hemmelighed (shhhh!). Det var især grækerne, der anså Harpokrates for at være stilheden og hemmelighedens gud.

Harpokrates er gengivet på de såkaldte Horussteler, som blev anvendt magisk i Egypten. Stelerne var meget udbredte som magisk beskyttelse mod onde ånder i hjemmet. På stelen ser man f.eks. Horusbarnet med to slanger i hver hånd, samt en løve i venstre hånd og en antilope i højre, stående på to krokodiller, og med et beskyttende Bes-maske over sit hoved. Harpokrates er også fremstillet siddende på Isis skød, som solbarnet i en lotusblomst, eller som vandbærer med en krukke, eller et overflødighedshorn symboliserende overflod.

Denne form af Horus blev dyrket meget i Grækenland og Egypten i Sentiden (712-332 f.v.t.).

En skulptur af Harpokrates står bl.a. i en af salene i Den Danske Frimurerordens stamhus på Blegdamsvej i København.

Eksterne kilder og henvisninger 
 Politikens bog om det gamle Egypten, Torben Holm Rasmussen, .

Egyptisk mytologi
Harriet Quimby

Harriet Quimby (11. maj 1875 – 1. juli 1912) var den første kvindelige pilot, der krydsede Den Engelske Kanal. I 1911 blev hun den første kvinde i USA, der tog et flyvecertifikat, og under et år senere krydsede hun som den første kvinde Den engelske Kanal i fly. Efter tre måneder, den 1. juli 1912, lavede Harriet sin sidste flyvning på Harvard-Boston Aviation Meet, hvor hun mødtes med en tragisk ulykke. Hun fløj i Bleriot med William Willard, da pludselig flyet gik ind i et næse dykke. Willard blev kastet fra sit sæde, hvorefter flyet vendte sig om og kastede Harriet ud. Både Quimby og Willard faldt og døde i Dorchester Harbor. Ironisk nok landede flyet med lidt skade.

Liv og karriere 

Harriet blev født i Arcadia, Michigan den 1. maj 1875. Det siges, at hendes forældre, William og Ursula var velhavende og uddannede hende i Amerika. Hendes eneste søskende var hendes ældre søster Kittie, mens der var andre før dem, der døde på grund af forskellige sygdomme. I begyndelsen af 1900'erne flyttede Harriet og hendes familie til San Francisco, Californien, og i 1902 tog hun et job som forfatter til den dramatiske anmeldelse. Det følgende år flyttede hun til New York City, hvor hun begyndte at skrive til Leslie's Illustrated Weekly, og mere end 250 af sine artikler blev udgivet i løbet af 9 år. Hendes artikler spænder fra husstandstips ("Home and the Household") til rådgivning for kvinder om måder at finde arbejde på, budgetere deres indkomst, leve forsigtigt på en beskeden indkomst i en sikker lejlighed og måder at reparere deres biler selv.

Harriet havde altid drømt om at blive journalist, men hendes planer ændrede sig efter at hun deltog i Belmont Park International Aviation Tournament på Long Island, New York i 1910. Der mødte hun Matilde Moisant og hendes bror John (en kendt amerikansk luftfartsselskab og operatør af en flyveskole i Mineola), som primært var ansvarlig for at udvikle sin interesse for luftfart.

Sammen med sin ven Matilde lærte Harriet at flyve på en skole i Hempstead, New York, og blev den første amerikanske kvinde for at tjene pilotens certifikat. Matilde fulgte snart og blev nationens næstcertificerede kvindelige pilot. Snart efter at Harriet modtog sin pilotlicens, sluttede hun sig til Moisant International Aviators, et udstillingshold. Med Moisant-gruppen rejste hun til Mexico og blev den første kvinde til at flyve over Mexico City.

I 1912 lånte Harriet en 50-hestekræfter Bleriot-monoplane fra Louis Bleriot og begyndte forberedelserne til en engelsk kanalflyvning. Hendes konsulent, Gustav Hamel, usikker på en kvindes evne til at gøre en sådan flyvning, tilbød at klæde sig i sin lilla flyvende jakkesæt og gøre flyvningen til hende. Hun nægtede og den 16. april 1912 fløj hun fra Dover, England, til Hardelot, Frankrig (ca. 25 miles syd for Calais). Hun lavede et ret navn og vendte tilbage til USA.

Kilder/henvisninger 

Personer fra Michigan
Piloter fra USA
Omkomne ved flyulykker
Harvard University

Harvard University er et anset universitet beliggende i Cambridge, Massachusetts, USA.

Universitetet blev grundlagt den 8. september 1636. Universitetet har avlet 75 nobelprismodtagere. Harvard har verdens 3. største bogsamling, kun overgået af British Library og Library of Congress. Desuden er universitetet med i den prestigefulde Ivy League.

Fakulteter 
 Harvard Faculty of Arts and Sciences (humaniora og naturvidenskab)
 Harvard Medical School (lægevidenskab)
 Harvard School of Dental Medicine (tandlægevidenskab)
 Harvard Divinity School (religionsvidenskab og teologi)
 Harvard Law School (jura)
 Harvard Business School (handelshøjskole)
 Harvard Graduate School of Design (arkitektur og design)
 Harvard Graduate School of Education (pædagogik)
 Harvard School of Public Health (folkesundhedsvidenskab)
 John F. Kennedy School of Government (samfundsvidenskab)

Eksterne henvisninger
Hathor

Hathor var en egyptisk gudinde. Hun var en af Egyptens vigtigste guder og var gud for kærlighed og livets regeneration. Hun er ofte afbildet med 2 horn og en solskive mellem sine horn.

Relation til andre guder 
Fordi Hathor har været populær i den egyptisk mytologi i så lang tid, er hendes relationer til andre guder en smule forvirrende. Hun er til tider guden Ras mor, kone, søster eller datter, samt Ras øje eller hånd. I andre myter er hun kone eller mor til Horus. Når Hathor omtales Ras øje, er hun hans datter, og når hun omtales som hans hånd, er hun hans kone. Når Hathor omtales som Horus' kone, optræder hun i rollens som gudinden Isis, og i myten om den himmelske ko optræder hun i rollen som gudinden Sekhmet. Hun er mor til en lang række af guder, heriblandt Shu og Tefnut. Hathor er ofte forbundet med og deler egenskaber med andre guder, primært gudinderne Isis, Sekhmet og Bast.

Hathor har i flere tilfælde assimileret andre guder mindre guder, som f.eks. Bat en mindre ko gudinde fra ca. 2900 fvt.  Og Sekhat-Hor ligeledes en ko gudinde fra 712-332 fvt.

Rolle i egyptisk religion 
Hathor er en af Egyptens ældste, vigtigste og mest populære guder. Hendes tilbedelse stammer fra før historisk tid, som for egypters tilfælde er ca. 5000 fvt.  Hathor er gudinde for bl.a. kærlighed, herunder den moderlige og den erotiske. Hun er også gudinde for livsglæde, dans, musik og beruselse. De dødes beskytter og gravpladsens gudinde. Hun er himmelgudinde, frugtbarhedsgudinde og døds gudinde. Hun er symbolet på den stærke kvindelige seksualitet. Hun blev opfattet som en universel modergudinde. 

Hathor var også en populær gudinde i nogle af Egyptens nabolande, hovedsageligt Sinai og Kana'an.

Navn 
Hathor betyder "Horuss hus" i betydningen "hans fødselssted".. Grækerne og romerne som indtog Egypten tog begge Hathor til sig i overbevisning om hun var deres egne gudinder. Grækerne identificerede Hathor med Afrodite og romerne hende med Venus.

Referencer

Eksterne henvisninger 

 Hathor
 Domain of Het-Hert (Hathor) 

Egyptiske gudinder
Frugtbarhedsgudinder
Haut Koenigsbourg

Det største slot i Alsace, Frankrig, er Haut Koenigsbourg. Det ligger på Vinruten i Alsace, lige på kanten af Vogeserbjergene. Slottets facade måler 270 meter. Det blev opført af en schweizisk adelsfamilie i det 12. århundrede.

I 1633 under Trediveårskrigen blev borgen afbrændt af svenske tropper og lå hen som ruin i næsten tre hundrede år. Men i 1901, da Alsace var tysk, lod kejser Wilhelm 2. slottet genopføre som en komplet middelalderlig ridderborg.

Fæstningsanlæg i Frankrig
Haut-Rhin
Slotte i Frankrig
Havmus

Havmus (latin: Chimaera monstrosa) er en op til 1,5 meter lang (inklusive den piskeformede hale) og 2,5 kilo tung fisk af klassen bruskfisk. Den har en giftpig foran rygfinnen. Havmusen lever på dybt vand, blandt andet i Skagerrak.

Bruskfisk
Hebe

Hebe (græsk Ἥβη) er gudinde for ungdom i græsk mytologi. Hun er datter af Zeus og Hera

Den tilsvarende romerske gud hed Juventas.

Hebefren skizofreni er afledt af Hebe.
Asteroiden 6 Hebe er ligeledes opkaldt efter Hebe.

Se også 
 De græske guders familietræ

Græske guder
Mytologi fra Romerriget
Hefaistos

Hefaistos er i græsk mytologi smedenes, håndværkernes og ildens gud. Han var søn af Hera, som har bragt ham til verden uden Zeus's hjælp, da hun var vred over omstændighederne vedrørende Athenes fødsel. Han blev født som krøbling og blev smidt i havet af Hera efter fødslen. Han landede i havet og blev samlet op af havnymfen Thetis, mor til Achilleus.

Han blev smidt ned fra Olympen af Zeus, da han prøvede at hjælpe Hera, der var spændt op mellem himmel og jord. Han faldt indtil aftenstid, hvor han landede på øen Lemnos. Han vendte senere tilbage til Olympen på ryggen af et muldyr.

Hefaistos var en af de mest elskede guder, fordi han blandt andet var hjælpsom og retfærdig, og det er sagt, at han var netop den, der kunne skabe fred mellem Zeus og Hera, efter at de havde skændtes. Han var gift med Afrodite, men nok ikke videre lykkeligt, da hun var ham utro med Ares. Og så var det også ham, der smedede lyn til Zeus. Han svarer til Vulkan i romersk mytologi.

Se også 
 Græske guder
 De græske guders familietræ

Noter 
Hefaistos blev født før Athene. Det var Hera, som skaffede sig af med Hefaistos. Zeus fik sine lyn fra Kykloperne.

Kilder/henvisninger 

 Hertig, Henrik, (1958) 6. oplæg 1972. Antikkens Mythologi, P. Haase & Søns forlag, ( (2. udgave, 1. oplag))
 

Græske guder
Heidelberg

Heidelberg er en by i den tyske delstat Baden-Württemberg. Byen er bedst kendt for sit universitet (Ruprecht-Karls-Universität Heidelberg), som blev grundlagt i 1386 og dermed er Tysklands ældste.

Eksterne henvisninger 
 Heidelberg By
 Heidelberg Incoming
 Bertha Benz Memorial Route
Heksemel

Heksemel kan være det gule sporestøv fra planten Femradet Ulvefod (Lycopodium annotinum). Det kan dog også være sporer fra andre sporedannende vækster, herunder svampe som f.eks. støvbold. Pointen er, at sporerne, på grund af deres store olieindhold, brænder eksplosionsagtigt, når de bliver pustet ind i åben ild. Effekten har været benyttet på teatre. 

En spøg i gamle dage var at komme et lille drys heksemel i et blækhus. Det lægger sig på overfladen og forhindrer blækket i at sætte sig på pennen. Heksemel har også været brugt som slipmiddel på modeller under fremstilling af forme i støberier og til at forhindre nytrillede piller i at klæbe sammen.

Botanik
Underholdning
Helios

Helios (græsk Ἥλιος Hēlios, "sol") er solgud i den græske mytologi.

Han er søn af titanerne Hyperion og Thea og broder til Selene (Månen) og Eos (Morgenrøden). Han kører hen over himlen i en vogn, der bliver trukket af fire heste. Om natten sejler han nord om jorden ad verdensfloden Okeanos.

Navnet på grundstoffet helium samt ordet heliocentrisk er afledt af solens græske navn.
Kolossen på Rhodos forestillede Helios.
Carl Nielsen har skrevet Heliosouverturen inspireret af den græske sol.

Se også 
 Sol Invictus
 De græske guders familietræ

Kilder/henvisninger 

 

Græske guder
Solguder
Hellig trefoldigheds fest

Hellig trefoldigheds fest er en kristen markering af treenigheden og foregår på trinitatis søndag en uge efter pinse. (Trinitatis er genitiv af lat. trinitas, "trefoldighed, treenighed".) Herefter begynder søndagene efter trinitatis.

Kristendom
Helnæs Fyr

Helnæs Fyr er et 28 meter højt, firkantet fyr opført i 1901 på Helnæs, en halvø sydøst for Assens på Fyn. Skibe kan se fyret op til 16 sømil borte. Fyrets signal er et sekunds blink efterfulgt af fem sekunders pause.

Kildehenvisning 
 Danske fyrtårne: Helnæs
 Farvandsvæsnet.dk: Dansk Fyrliste 2009 

Fyrtårne i Danmark
Bygninger, konstruktioner og anlæg i Assens Kommune
Heltborg Museum

Heltborg Museum er et mindre museum, der ligger ved Hurup i Thy. Museet har både en historisk samling og en kunstsamling. Museet er en afdeling af Museum Thy.

Udstilling 
Heltborg Museum har først og fremmest en stor samling af værker af Jens Søndergaard. Det drejer sig om malerier, tegninger og litografier. Derudover kan der ses værker af de lokale kunstnere Leo Estvad og Ellen Raadal.

Museet indeholder en egnshistorisk samling for Thy med fokus på landbrugets historie. Bag museet findes en rekonstrueret jernaldergård  baseret på lokale fund. I skolernes sommerferie er der aktiviteter i form af levendegørelse og pædagogiske håndværksaktiviteter for børn.

Eksterne henvisninger 
 Museum Thys hjemmeside

Museer i Region Nordjylland
Bygninger, konstruktioner og anlæg i Thisted Kommune
Hemming

Drengenavet Hemming kan henvise til flere personer:

 Hemming (drengenavn) – et drengenavn
 Hemming (dansk konge) (død 812) – dansk konge 810-812.
 Hemming Skat Rørdam (1872-1925) – dansk teolog og seminarieforstander.
 Hemming Hansen (1884-1964) – dansk bokser.
 Hemming Hartmann-Petersen (1923-2004) – dansk forfatter, musiker, lærer og programsekretær.
 Hemming Van (født 1956) – direktør for Daloon.
 Hemming (død 837) - en dansk kongeætling, der blev lensmand hos Ludvig den Fromme.

Se også 
 Hemmingen (Niedersachsen) – by i Niedersachsen, Tyskland.
 Hemmingsen, et efternavn.

Eksterne henvisninger 
 Engelsk betydning:
 http://www.thefreedictionary.com/hemming
 Lesson 3. The Hemming Stitch
Henrik Dam Kristensen

Henrik Dam Kristensen (født 31. januar 1957 i Vorbasse) er et tidligere folketingsmedlem valgt for Socialdemokratiet i Horsenskredsen, som var Formand for Folketinget i perioden 21. juni 2019 til 1. november 2022.

Baggrund 
Henrik Dam Kristensen blev født den 31. januar 1957 i Vorbasse som søn af smedesvend Ove Dam Kristensen og forretningsindehaver Gudrun Dam Kristensen. Han arbejdede som landpostbud i Vorbasse fra 1978 til 1986, hvorefter han arbejdede for Dansk Flygtningehjælp i Grindsted 1986-1988. Han var skoleleder ved AOF Grindsted i  to år.

Han er gift med Bente Dam Kristensen.

Politisk karriere 
Henrik Dam Kristensen blev første gang valgt til Folketinget i 1990. 1994-2001 varetog han forskellige ministerposter. Han sad i Folketinget til 2004, valgt for Grindstedkredsen, som han havde været kandidat for siden 1984. I 2004 blev han valgt til Europa-Parlamentet, men valgte at stoppe i parlamentet, da han i 2006 blev valgt til partisekretær for Socialdemokratiet. I november 2005 sagde han ja til atter at opstille til Folketinget for Socialdemokratiet, nu i Horsenskredsen, og blev valgt ved Folketingsvalget 2007. Herefter blev han partiets integrations- og menneskerettighedsordfører. Han har desuden været formand for udvalget for Nordisk Råd fra 7. oktober 2009 til 15. september 2011. Ved sessionssamlingen i Nordisk Råd den 4. november 2010 i Reykjavik blev Henrik Dam Kristensen valgt som præsident for Rådet. Præsidentskabet går på tur mellem de nordiske lande og følger et kalenderår. Henrik Dam Kristensen blev derfor indsat som præsident 1. januar 2011 og sad til nytår, hvor den nyvalgte præsident, finske Kimmo Sasi, trådte til. I 2016 var han igen præsident for Nordisk Råd.

Fra dannelsen af Regeringen Helle Thorning-Schmidt I den 3. oktober 2011 til regeringsomdannelsen den 9. august 2013 var han transportminister. Fra 10. oktober 2014 til 28. juni 2015 var han beskæftigelsesminister.

Referencer

Eksterne henvisninger 

 DRs politiske profil for Henrik Dam Kristensen
 Profil på DanskePolitikere.dk

Fiskeriministre fra Danmark
Fødevareministre fra Danmark
Landbrugsministre fra Danmark
Socialministre fra Danmark
Transportministre fra Danmark
Regeringen Helle Thorning-Schmidt
Danske ministre fra Socialdemokraterne
Tidligere folketingsmedlemmer fra Socialdemokraterne
Medlemmer af Europa-Parlamentet fra Danmark 2004-2009
Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Personer i Kraks Blå Bog
Postfolk fra Danmark
Folketingsformænd
Henrik Pontoppidans Mindefonds Legat

Henrik Pontoppidans Mindefonds Legat er en dansk litteraturpris, der uddeles omtrent årligt "til en dansk forfatter, der har ydet en betydende indsats i dansk litteratur, hvis kår ikke står i forhold til hans betydning."

Prisen er uddelt siden 1938 og er på et beløb mellem kr. 5.000 og 20.000. Den uddeles af Dansk Forfatterforening.

Modtagere af prisen 
1938: Harald Herdal
1941: Hans Hartvig Seedorff Pedersen
1943: Erik Bertelsen
1949: Carl Erik Soya
1950: Paul la Cour
1951: Knud Sønderby
1952: Thit Jensen
1953: Kjeld Abell
1954: Hans Hartvig Seedorff Pedersen
1955: Leck Fischer
1956: Knuth Becker
1957: Jacob Paludan
1958: Orla Bundgård Povlsen
1959: Karen Blixen
1960: Tom Kristensen
1963: Halfdan Rasmussen
1964: Hans Lyngby Jepsen og Knud Holst
1965: Palle Lauring
1967: Frank Jæger
1970: Poul Ørum
1971: Ole Sarvig
1973: Sven Holm
1974: Knuth Becker
1975: Tage Skou-Hansen
1976: Poul Vad
1977: Peter Seeberg
1978: Ebbe Kløvedal Reich
1979: Per Højholt
1980: Angelo Hjort
1981: Bent William Rasmussen
1982: Thorkild Hansen
1983: Jens Smærup Sørensen
1984: Arthur Krasilnikoff
1985: Henrik Stangerup
1986: Carl Bang
1987: Ib Michael
1988: Bent Vinn Nielsen
1989: Gynther Hansen
1990: Henrik Bjelke
1991: Vita Andersen
1992: Palle Petersen
1993: Jette Drewsen
1994: Henrik Stangerup
1995: Erik Aalbæk Jensen
1996: Kirsten Thorup
1997: Henning Mortensen
1998: Villy Sørensen
1999: Vibeke Grønfeldt
2000: Thomas Boberg, Knud Sørensen
2001: Inge Eriksen
2003: Marianne Larsen
2004: Cecil Bødker
2006: Klaus Rifbjerg
2009: Hans Otto Jørgensen
2016: Simon Fruelund
2018: Kristina Stoltz
2022: Arne Herløv Petersen

Kilde 
 Dansk Forfatterforening

Fonde fra Danmark
Litteraturpriser fra Danmark
Legater fra Danmark
Henry Norris Russell

Henry Norris Russell (25. oktober 1877 – 18. februar 1957) var en amerikansk astronom. Samtidig med Ejnar Hertzsprung, men uafhængigt af denne, opstillede han i 1910 Hertzsprung-Russell-diagrammet.

Astronomer fra USA
Hermes

Hermes er handelens, købmændenes og tyvenes gud i græsk mytologi. Hermes' symbol er enten bevingede sko eller en vinget stav, ofte omslynget af slanger. Derudover ses han ofte med en heroldstav.

Hermes' familie 
Hermes er søn af Zeus og nymfen Maia. Han kom til verden i en hule i Arkadien, hvor hans moder boede. Her opfandt han lyren ved at spænde fåretarme over et skildpaddeskjold. Hermes er tyvenes gud, allerede som spæd prøvede han bl.a. at stjæle Apollons kvæg. Men Helios (Solen), der ser alt, fortalte det til Zeus, der greb ind. Apollon indgik dog en byttehandel med Hermes, der gav Hermes kvæget, i bytte mod, at Apollon fik hans lyre. Derfor er Apollon musikkens gud. Omvendt er Hermes også hyrdernes og hjordens gud, samt beskytter for rejsende og handlende.

Hermes er far til Pan og Hermaphroditos.

Han hersker over planeten Merkur, også kaldet "det syvfoldige lys", fordi den modtager syv gange så meget lys som sin nærmeste nabo, Venus.

Hermes-statuerne 
Statuer af Hermes, såkaldte "hermer", bestod af en støtte med et mandshoved som repræsenterede guden, og en fallos foran på pilaren. "Hermerne" blev benyttet som mærkestene for grænser og vejlængder, og var det mest udbredte religiøse symbol i Athen. De skulle også bringe held og mandlig frugtbarhed, og med dette formål blev de rejst udenfor folks privathuse. En af de største religiøse kriser i Athens historie udløstes i løbet af morgentimerne en dag i 415 f.Kr., hvor atherne fandt næsten alle byens Hermes-statuer ødelagte. Der blev straks igangsat en omfattende undersøgelse for at finde misdæderne. Dusør og retslig immunitet blev udlovet til enhver, som kunne fortælle om ringeagt for religionen, uanset i hvilken form. Især havde man de aristokratiske herreklubber mistænkt for at gør nar af folketroen.
 Omkring 500 år senere foreslog Plutark, at ødelæggelsen af "hermerne" kunne være organiseret af nogen, der ønskede at forhindre den athenske ekspedition til Sicilien, f.eks. bystaten Korinth, der havde interesse af at beskytte sin koloni Syrakus på øen. Modstandere af Alkibiades og hans koloniseringsprojekt kan også have stået bagved ødelæggelserne.

Stamtræ

Se også 
 Hermes' Smaragdtavle
 Hermes Trismegistos
 De græske guders familietræ

Noter

Kilder/henvisninger 

 

Græske guder
Hestia

Hestia er arnens gudinde i græsk mytologi. Da hun er ældste barn af Kronos og Rhea, var hun også den, Kronos åd først. Efter at Zeus tvang Kronos til at kaste sine børn op igen, var Hestia den sidste, der kom op. Hun er derfor både hans ældste og yngste datter. Afbildet som skulptur bærer hun slør, og har en kedel som sin attribut.

På latin blev hun kaldt Vesta og var ophav til Vestakulten.

Arnens gudinde 
Hun blev tilbedt som den ældste af gudinderne på Olympen. Ifølge en overlevering gav hendes bror Zeus tilladelse til, at hun blev dyrket i alle templer, uanset hvilke guder, de ellers var viet til - selv om Hestia som indbegrebet af hjemmets tryghed og familiens lune skød havde et tempel i alle græske byer. Som det fremgår af hendes navn, beskyttede hun hestia (= ilden på hjemmets arne). Ilden måtte aldrig slukkes, så gudinden altid var til stede. I Prytaneum, der var centrum for det offentlige liv, stod altid et alter for Hestia, hvor byens ild brændte uophørligt, og hvor fremmede besøgende blev modtaget. Ild fra Hestias alter blev givet til krigere, før de drog i felten. Også ved oraklet i Delfi blev hun dyrket. Hele Grækenlands hestia brændte ved siden af Delfis omfalos; den sten, der symboliserede hele verdens navle.

Ifølge en hymne til hendes ære, hældte man ved sammenkomster sød vin ud som et offer til Hestia både først og sidst.  Ved ofringer var hun den første, man påkaldte, og den første del af offeret var hendes andel. Når en ny græsk koloni skulle oprettes, fik emigranterne ild med fra hjembyens arne, når de sejlede ud i Magna Graecia.

Den evige jomfru 
Både Hestias bror Poseidon og hendes brorsøn Apollon skal have gjort tilnærmelser til hende. Hun flygtede, og da de tog forfølgelsen op, kastede hun sig for Zeus' fødder, og aflagde derefter - med en hånd på hans hoved - ed på altid at forblive jomfru. Ligesom Athene og Artemis indgik Hestia aldrig seksuelle forbindelser.

Noter

Se også 
 De græske guders familietræ

Græske guder
Hetære

Hetære (græsk: ἑταίρα, hetai'ra = veninde, ledsagerske, jfr. hetairos i den makedonske hær, en livvagt for herskeren og medlem af en adelig rytterstyrke på ca. 3.000 mand) var i oldtidens Grækenland betegnelsen for en kurtisane.

Udenfor samfundet 
Hetærerne stod øverst på rangstigen blandt Athens prostituerede, og tilbød normalt ikke seksuelle tjenester. Med sin gode uddannelse kunne hetæren - for betaling - tilbyde lærde mænd givende samtale og et kultiveret samvær. Hun kunne ofte underholde med dans, sang og spil. En hetære bestyrede sin egen formue uden nogen mandlig formynder. Hun stod under statens beskyttelse og betalte skat, men stod udenfor de strenge familiestrukturer i antikkens græske bystater. Mange gjorde sig bemærket som selvstændige intellektuelle med litterær og musikalsk dannelse i et samfund, hvor kvinderne ellers blev holdt isoleret i hjemmet.

I romersk kejsertid blev det forbudt for fornemme romerinder at leve som hetærer.

Kendte hetærer 
 Aspasia (Ἀσπᾰσίᾱ) - Perikles' samleverske og mor til hans søn.
 Fryne (Φρύνη = frøen) - billedhuggeren Praxiteles' model for Afrodite. Hun skal ved at blotte brystet i retssalen være blevet frikendt for en anklage om at have vanhelliget de eleusinske mysterier.
 Thaïs (Θαΐς) - fulgte Alexander den Store på hans felttog og var ifølge Diodorus Siculus den, der fandt på at nedbrænde paladset i Persepolis. Thaïs blev senere Ptolemaios 1.s elskerinde, og har lagt navn til Jules Massenets opera fra 1894.
 Thargelia (Θαργηλία) - skal ifølge Hippias have været gift fjorten gange.

Noter

Eksterne henvisninger 

Prostitution
Grækenland i antikken
Hierarki

Et hierarki (græsk hieros hellig, arkho regel) er et system til at rangordne og organisere ting (i). Inden for vidensorganisation og klassifikation udgør hierarkiske klassifikationssystemer en form for vidensordning. 

Hierarkis oprindelige brug var rangordenen i et  præstevælde.

Semantiske relationer 
I begrebshierarkier kan der være tale om forskellige typer af semantiske relationer: generiske relationer eller del helhedsrelationer. En generisk relation kaldes også en slægts-art relation, en "is-a"- relation eller en forældre-barn relation. Fx relationen mellem pattedyr og tigre: En tiger er et pattedyr, tigeren "arver" alle de egenskaber, som overkategorien pattedyr besidder. Dette er ikke tilfældet i del-helheds relationer. Sjælland er en del af Danmark, et rat er en del af en bil.

Litteratur 
Ahl, V. & Allen, T. (1996). Hierarchy theory: a vision, vocabulary and epistemology, New York: Columbia University Press.

Allen, T. F. H. & Starr, T. B. (1982). Hierarchy: perspectives for ecological complexity. Chicago: University of Chicago Press.

Cole, S. (1983), "The hierarchy of the sciences?", American Journal of Sociology, 89(1), 111-139. 

De Muralt, A. (1991). Hierarchy. IN: Burkhardt, H. & Smith, B. (eds.): Handbook of Metaphysics and Ontology. Vol. 1-2 (vol. 1, pp. 352-354). Munich: Philosophia,

Eksterne links 
Hjørland, B. (red.): Lifeboat for Knowledge Organization. Hierarchy

Se også 
 Organisation
 Magt
 Træ (datastruktur)
 Aritmetik - hierarki af regneregler

Samfund
Biblioteks- og informationsvidenskab
Struktur
High Fidelity (roman)

High Fidelity er en roman fra 1995 af den engelske forfatter Nick Hornby. Den blev filmatiseret i USA i 2000 med John Cusack og den danske skuespillerinde Iben Hjejle i hovedrollerne. Filmen er instrueret af Stephen Frears.

Romaner fra England
Litteratur i 1995
Himalaya

Himalaya (af sanskrit: हिमालय, himālaya, sammensat af hima ="sne" + laya ="sted", "bolig", altså ordret: "sneens bolig") er en bjergkæde i Asien. Jordens højeste bjerg, Mount Everest (8.848 m), og andre af de allerhøjeste bjerge og højtliggende søer som Pangong Tso ligger i Himalaya. Bjergkæden ligger i fem lande: Nepal, Bhutan Kina, Indien og Pakistan.

Tre af verdens største flodsystemer har deres udspring i Himalayabjergene: Indus, Ganges og Brahmaputra. Bjergkæden deler Sydasien fra Central- og Østasien.

Historie 
Himalaya er en af de yngste bjergkæder på Jorden. Bjergkæden blev skabt for omkring 30-50 millioner år siden. Forinden var Asien og Det indiske subkontinent adskilt af et hav, Tethyshavet. Den Indiske Plade kolliderede med Eurasien-pladen. Dele af pladerne og bunden af havet blev skubbet op og dannede Himalaya og det tibetanske højland.

Bjergtoppene i Himalaya øges med 50 cm pr. 100 år, på grund af den fortsatte kollision mellem de tektoniske plader, der har skabt bjergene. Samtidigt forvitres og eroderes bjergene med næsten samme hastighed som væksten. Da bjergkæden stadig stiger, er både jordskælv og jordskred almindeligt.

Botanik 

I Himalaya mødes den indo-malayiske region (i højder op til ca. 3.500 m) med den palæarktiske region (i højder over 3.500 m). I bjergkæden findes ca. 10.000 arter af dækfrøede planter, fordelt på 35 plantesamfund og seks højdezoner

Referencer

Eksterne henvisninger 

 Verdensnaturfonden om Østhimalaya
  Fremtidige jordskælv
  Fremtidige jordskælv

Bjergkæder i Asien
 
Tibets geografi
Kinas geografi
Pakistans geografi
Afghanistans geografi
Bhutan
Nepals geografi
Indiens geografi
Burma
Hippodrom

En hippodrom er en bane til hestevæddeløb (af græsk hippos, hest og dromos, bane). 

En hippodrom var den bane som grækerne anvendte i antikken til hestevæddeløb med eller uden vogne. Ordet svarer til det romerske ord circus, med den forskel at romerne kun anvendte fire hestevogne ad gange, mens grækerne kunne benytte op til ti eller flere i de græske lege. Derfor var grækernes hippodrom også bredere.

En af de største og mest berømte antikke hippodromer var hippodromen i Konstantinopel (Istanbul) – At Meydani – bygget i perioden 203-330 e.Kr.

Hippodromen var også et tidligere navn på Folketeatret i København, Københavns Hippodrom, samt navnet på et teater i Malmø.
Hiroshima

er en by i Japan. Byen ligger på nordsiden af øen Honshū ved Ōta-floden. Den har et indbyggertal på  indbyggere og dækker et areal på 741,63 km². Den er hovedsæde i præfekturet Hiroshima og den største by i regionen Chūgoku, der dækker den vestlige del af Japans største ø Honshû.

Hiroshima blev grundlagt i 1598 som en borgby i Ōta-flodens delta. Efter Meiji-restaurationen i 1868 blev Hiroshima hurtigt omdannet til et større bycentrum og et industrielt knudepunkt. I 1889 fik Hiroshima officielt status af by. Byen var et centrum for militære aktiviteter i den kejserlige æra, hvor den indtog betydningsfulde roller i den første kinesisk-japanske krig, den russisk-japanske krig og Første og Anden Verdenskrig.

Hiroshima var den første by i verdenshistorien, der blev udsat for angreb med atomvåben. Dette skete under Anden Verdenskrig den 6. august 1945, da USA udløste en atombombe over byen. Det meste af byen blev ødelagt, og ved udgangen af året var 90.000–166.000 døde som følge af eksplosionen og dens virkninger. Hiroshima Peace Memorial (et UNESCO World Heritage Site) fungerer som et mindesmærke for bombningen.

Atombombeangrebet mod Hiroshima 

Som den første by i verdenshistorien blev Hiroshima udsat for angreb med atomvåben, da United States Army Air Forces (USAAF) den 6. august 1945 kastede en atombombe over byen. Bombeflyet Enola Gay fløj over Hiroshima og kastede bomben Little Boy. Bomben blev udløst kl. 8.15, og 43 sekunder senere kom der et kraftigt lysglimt, chokbølge og en kæmpemæssig paddehatteformet sky.

Se også 
 Japans geografi

Referencer

Litteratur 

 Robert Jungk: Stråler fra asken : Historien om Hiroshimas genfødsel Jespersen og Pio, 1960

Eksterne henvisninger 

 

 
Havnebyer i Japan
Hjerte (symbol)

Hjerte (♥) er symbol på kærlighed.

Et af kristendommens mange symboler er hjertet, og Jesu hjerte har siden det 17. århundrede været genstand for særlig dyrkelse i den katolske kirke. Kirkefest, flere ordener og en hel del kirker er viet Jesu Hjerte, blandt andet Sacré-Coeur i Paris og Jesu Hjerte Kirke i København.

Hjertet var oprindeligt et symbol for et blad fra et meget gammelt græsk træ, som de gamle grækere mente måtte være vejen til udødelighed.
Det var først i 1500-tallet, at man misforstod betydningen af dette livssymbol, da man holdt op med at male bladene i grøn, men startede med også at male dem i rød.

Man har også brugt formen på genstande, der havde relation til romantisk kærlighed som det ses med det danske samling af kærlighedssange kaldet Hjertebogen fra 1550'erne.

Henvisninger 

Symboler
Hjuldyr

Hjuldyr er en række af mikroskopiske dyr, der lever i vand og fugtig jord.

Der findes omkring 2000 arter af hjuldyr, fordelt på tre klasser.

Klassifikation 
Række: Rotifera
 Klasse: Seisonidea
 Klasse: Bdelloidea
 Klasse: Monogononta

Eksterne henvisninger 
 
 Taxonomicon – Phylum Rotifera

Dyr
Hoffmanns eventyr

Hoffmanns eventyr (fransk originaltitel Les Contes d'Hoffmann) er en opera af Jacques Offenbach. Han døde i 1880 uden at være færdig med den. Vennen Ernest Guiraud gjorde den færdig, og den blev opført i 1881.

Handlingen bygger på fortællinger af E. T. A. Hoffmann.

"Barcarolle" fra Hoffmanns eventyr er i let omskrevet tilstand indsunget af Elvis Presley under titlen "Tonight Is So Right For Love". Den blev indspillet i Hollywood den 27. april 1960 og fremført i Elvis-filmen G.I.Blues fra 1960 og udsendt på soundtracket fra filmen, der ligeledes hed G.I.Blues.

Operaer på fransk
Hokuspokus

Hokuspokus (evt. efterfulgt af filiokus/filihankat) er en "trylleformular".

Udtrykket stammer fra den katolske kirke i middelalderen, hvor gudstjenesten var på latin, frit lånt fra præstens ord under nadveren: 

"Hoc est corpus filii" (dette er sønnens legeme).

Dette er så blevet ført over i det daglige dansk som en slags magisk besværgelse.

Filiokus/filihankat er en tilføjelse højst sandsynligt baseret på det sidste ord filii.

Ord og vendinger
Holbergmedaljen

Holbergmedaljen er en dansk litteraturpris opkaldt efter Ludvig Holberg. Den hædrer en dansk skønlitterær eller videnskabelig forfatter. Prisen er uddelt årligt siden 1934 og tildeles for en enkelt titel eller for et helt forfatterskab. Prisen uddeles normalt i begyndelsen af december, ofte på Holbergs fødselsdag den 3. december.  I 2009 var prisen på 60.000 kr. Blev første gang uddelt ved Dansk Forfatterforenings 40 års jubilæum.

Modtagere 
 1934 – Vilhelm Andersen
 1935 – Sven Clausen
 1937 – Valdemar Rørdam
 1938 – Th.A. Müller
 1939 – Jacob Paludan
 1940 – Thit Jensen
 1941 – Henrik Pontoppidan
 1942 – Frederik Poulsen
 1943 – Otto Rung
 1944 – Johannes Jørgensen
 1945 – Tom Kristensen
 1946 – Harry Søiberg
 1947 – Carl Erik Soya
 1948 – Paul la Cour
 1949 – Karen Blixen
 1950 – Hans Hartvig Seedorff Pedersen
 1951 – Torben Krogh
 1952 – Martin A. Hansen
 1953 – Helge Topsøe-Jensen
 1954 – H.C. Branner
 1955 – Knuth Becker
 1956 – Palle Lauring
 1957 – Kjeld Abell
 1958 – F.J. Billeskov Jansen
 1959 – Knud Sønderby
 1960 – William Heinesen
 1961 – Robert Neiiendam
 1962 – Finn Methling
 1963 – Otto Gelsted
 1964 – Morten Borup
 1965 – Hans Scherfig
 1966 – Aage Dons
 1967 – Hakon Stangerup
 1968 – Willy-August Linnemann
 1969 – Steen Eiler Rasmussen
 1970 – Rudolf Broby-Johansen
 1971 – Leif Panduro
 1972 – K.E. Løgstrup
 1973 – Villy Sørensen
 1974 – Oluf Friis
 1975 – Aage Kragelund
 1976 – Elsa Gress
 1977 – Jens Kruuse
 1978 – Erik Knudsen
 1979 – Klaus Rifbjerg
 1980 – Aage Hansen
 1981 – Svend Kragh-Jacobsen
 1982 – Heðin Brú
 1983 – Thorkild Bjørnvig
 1984 – Lise Sørensen
 1985 – Jørgen Gustava Brandt
 1986 – Halfdan Rasmussen
 1987 – Inger Christensen
 1988 – Svend Eegholm Pedersen
 1989 – Ulla Ryum
 1990 – Svend Åge Madsen
 1991 – Sven Holm
 1992 – Suzanne Brøgger
 1993 – Erik A. Nielsen
 1994 – Ole Wivel
 1995 – Henrik Stangerup
 1996 – Astrid Saalbach
 1997 – Per Højholt
 1998 – Jess Ørnsbo
 1999 – Carsten Jensen
 2000 – Bent Holm
 2001 – Benny Andersen
 2002 – Keld Zeruneith
 2003 – Ebbe Kløvedal Reich
 2004 – Erling Jepsen
 2005 – Thomas Bredsdorff
 2006 – Line Knutzon
 2007 – Klaus Peter Mortensen
 2008 – Anders Matthesen
 2009 – Jørn Lund
 2010 – Nikoline Werdelin
 2011 – Ursula Andkjær Olsen
 2012 – Rune Lykkeberg
 2013 – Henning Mortensen
 2014 – Karen Skovgaard-Petersen
 2015 – Dorrit Willumsen
 2016 – Ivar Gjørup
 2017 – Kaspar Colling Nielsen
 2018 – Peter Zeeberg
 2019 – Helle Helle
 2020 – Birgitte Possing
 2021 – Dorte Karrebæk
 2022 – Ditlev Tamm

Referencer 

 
Etableret i 1934
Hollandaisesauce

Hollandaisesauce er en fransk sovs lavet ved at emulgere smør og citronsaft eller hvidvin med æggeblommer. Den regnes for en af de fem grundsaucer i det franske køkken sammen med bl.a. sauce espagnol. Den adskiller sig fra bearnaisesauce ved ikke at indeholde estragon, løg, persille etc.

Sovse
Honshu

er den største ø i Japan med et areal på , hvilket er omkring 60% af Japans totale areal. Øen har  indbyggere.

På Honshū ligger blandt andre hovedstaden Tokyo og byerne Yokohama, Kyoto, Kobe, Hiroshima og Nagano. Størstedelen af Japans befolkning bor på Honshū.

Øen er verdens syvendestørste ø, og den næstmest befolkede, efter Java.

Referencer

Eksterne henvisninger 

Øer i Japan
Horisont

Ordet horisont har flere betydninger eller specialiseringer:

 Horisont (geografi) – Synskreds, kiming.
 Horisont (fjernsynsprogram) – Aktualitetsprogram på DR 1 med fokus på udlandsstof.
 Horisont (begreb) – Fatteevne.
 Horisont (film) – sovjetisk film fra 1932 af Lev Kulesjov
 Arkæologisk horisont

Orientering
Vandret

Et objekt er i den vandrette eller horisontale position, når den er stillet i "venstre-højre" retningen og dermed parallelt med horisonten.

I realiteten er vandret et konstrueret plan. Jorden radius gør, at horisonten er krum og aldeles ikke vandret. Dette har praktiske konsekvenser. Ved opmålingsarbejderne før byggeriet af Storebæltsbroen måtte man give afkald på hjælpemidler som lineal, vaterpas og nivellerinstrument. I stedet måtte højdemålene placeres efter princippet med en fyldt vandslange med opadbøjede ender, hvor vandstanden altid vil være lige høj, uanset slangens længde. Her bestemmes højden nemlig af jordens tyngdefelt. "Vandret" bliver med andre ord til et særtilfælde af "lodret"!

Også historisk har lodret været den oprindelige akse, som kunne findes ved hjælp af en lodsnor. Vandret var da det plan, som står vinkelret på det lodrette plan.

Se også
Lodret

Geodæsi

de:Horizontale
hu:Alaprajz
Horisontal genoverførsel

Horisontal genoverførsel (HGT) eller lateral genoverførsel (LGT) er overførsel af gener fra en biota (organisme og/eller ikke-cellet liv) til en anden, uden at der er tale om nedarvning til afkom.

Modsat er vertikal genoverførsel overførsel af arvemateriale til afkom.

Direkte celle til celle kontakt for eksempel overførsel af plasmid fra en bakterie til andre bakterier, mennesker eller dyr – kaldet konjugation. Alternativt kan DNA overføres ved at virus trænger ind i levende organismers celler. Alternativt kan fremmed DNA optages fra fødevarer via fordøjelsessystemet.

Et eksempel på horisontal genoverførsel er at fremmed DNA kan komme fra parasitter, f.eks. at 70% af hvirvelløse dyr har indlejret store dele eller næsten hele parasitten Wolbachias genom i deres genom.

Et andet eksempel er horisontal genoverførsel mellem planter – dvs højere liv.

Endnu et eksempel er horisontal genoverførsel via vira og artshybrider.

Horisontal genoverførsel er almindelig blandt bakterier. Det menes at omkring ca. 6-25% af bakteriers genoverførsler er via horisontal genoverførsel.

Horisontal genoverførsel menes at være en betydende faktor i udvikling af antibiotikaresistens.

Kilder/referencer

Se også 
 Junk-DNA

Genetik
Hormuzstrædet

Hormuzstrædet er et havstræde som forbinder Den Persiske Bugt mod sydvest og Omanbugten med adgang til Det Arabiske Hav mod sydøst.

Iran ligger på nordsiden af Hormuzstrædet. Nær den iranske kyst ligger også et antal iranske øer. På sydsiden ligger den østligste del af Forenede Arabiske Emirater som en nordvendt halvø i strædet. På spidsen af halvøen ligger en omansk enklave (Musandam).

Se også 

Stræder (farvand)
Irans geografi
Det Arabiske Hav
Horus

Horus (muligvis af ægyptisk hor, "ansigt") var oprindeligt en ægyptisk himmelgud af form som en falk. Hans øjne var solen og månen. Senere blev han fremstillet som en mand med falkehoved.

Som personifikation af himmelen blev han senere også identisk med solen og faraoen. Han personificerede orden, lys, det opdyrkede land og civilisation i modsætning til sin onkel, Seth, som var hans modstander, havde mange kampe med og mistede sit ene øje til. Til sidst indgik de dog forlig og delte Ægypten imellem sig, således at Seth blev gud for Øvreægypten og Horus var Nedreægyptens gud.

Da Osiriskulten vandt indpas, blev han søn af Isis og Osiris og dannede sammen med disse den mest berømte triade i ægyptisk mytologi. Her blev han sin faders hævner, da han slog Seth ihjel.

Andre former af Horus er Harpokrates, som er horusbarnet, og Haroeris, den gamle Horus, samt Re-Horakte, morgensolens gud.

Hans vigtigste kultcentre var Edfu, Kom Ombo og Heliopolis.

Hans skytsgudinde var Wosret.

Se også 
 Horus-navn
 Horus' øje
 Osiris
 Anubis
 Horus' sønner

Kilder og henvisninger 

Egyptiske guder og symboler, Manfred Lurker 

Egyptiske guder
Den Gule Flod

Huang He (Wade-Giles: Hwang-ho) betyder ordret oversat: Den gule Flod. Den er Kinas næstlængste flod (5.464 km), og den afvander et område på ca. 944.970 km². Floden har sit udspring i 4.500 m højde på Qingzang (Sinkiang) højsletten og udmunder i Bohaibugten i Det gule hav. Floden passerer kun få byer, men de vigtigste er Lanzhou og Jinan. Trods det store afvandingsområde har floden kun ringe vandføring, hvad der skyldes, at den gennemløber meget tørre områder.

Floden får sin gule farve fra de store mængder löss, som den fører med sig fra det mellemste løb. Dette materiale aflejres langs flodens bund på den nederste del af dens løb, og det har gjort det nødvendigt at inddæmme den ved århundreders digebyggeri. Det har så til gengæld betydet, at floden flyder højt hævet over det omgivende landskab, hvad der øger faren for oversvømmelser. I 1887 oversvømmede floden store dele af den nordkinesiske slette, og der døde mellem 900.000 og 2.000.000 mennesker. Det gentog sig i 1931, hvor dødstallet blev mellem 1.000.000 og 3.700.000. I 1938 gennembrød tropper under Chiang Kai-shek digerne for at standse de fremrykkende japanske tropper med det resultat, at mellem 500.000 og 900.000 kinesere døde.

Huang He har både været set som en velsignelse (på grund af det næringsrige mudder) og som en plage. Det sidste hænger sammen med, at floden har været umulig at tæmme. I historisk tid har den ændret leje mindst 5 gange, og den har gennembrudt digerne mere end 1.500 gange. I 1194 overtog Huang He Huai flodens udløb i Det Gule Hav. Her blev den i 700 år og spærrede Huai med sit mudder. I 1855 ændrede floden løb igen, og i 1897 fandt den sit nuværende leje, hvor den udmunder gennem Jinan i Shandongprovinsen.

Provinserne Hebei og Henan har deres navne fra Huang He. Navnene betyder henholdsvis "Nord for (den gule) flod" og "Syd for (den gule) flod".

Litteratur 
 Sinclair, Kevin. 1987. The Yellow River: A 5000 Year Journey Through China. (Baseret på en dokumentarfilm),

Se også 
 Kinas geografi
 Den nordkinesiske slette
 Lösssletten
 Asiens floder
 Kinas floder

Vandløb i Kina
Hubertus

Hubertus (ca. 656 – 30. maj 727) var frankisk biskop. Blev i 722 Lièges første biskop. Ridder Hubertus eller Hugbert af Liège/Lüttich var længe en lokal helgen knyttet til Ardennerne og det nordlige Rhinland uden forbindelse med jagt. Dyrkelsen af ham tog først fart i 1400-tallet. Ifølge en sen legende så han på en jagt på en helligdag en hjort med lysende takker eller et kors. Herefter besluttede han sig for at holde op med at gå på jagt. Legenden drejede sig oprindelig om Skt. Eustachius og blev først i senmiddelalderen bragt i forbindelse med Hubertus, som så blev jægernes helgen og skytspatron.  Hans helgendag er 3. november.

Hubertusjagten, som er et langt senere påfund, rides til ære for ham.

Noter 

Tjek fødsels- og dødsår
Biskopper fra Frankrig
HUGO

HUGO er en forkortelse for Human Genome Project Organisation, det globale samarbejde om kortlægning af menneskets genom.

Projektet startede officielt i 1990 og blev afsluttet i 2003. Men allerede i 2001 blev en foreløbig næsten færdig udgave af det komplette genom offentliggjort. I 1998 fik human genom-projektet konkurrence af det private firma Celera Genomics, som ligeledes i 2001 kunne fremlægge deres eget sekventerede humane genom.

Det humane genom indeholder kun omkring 20.000 gener, betydeligt mindre end forventet.

Se også 
 Arvemasse
 DNA
 Genom

Eksterne links 
 Genomer, patenter og etik. Biokemisk Forening, 2000 
 The Human Genome Project. Nature Portfolio 2021
 All About The Human Genome Project (HGP). Genome.gov. 2012
 Human Genome Project Information. Genomics.energy.gov

Genetik
Humlebiflagermus

Humlebiflagermusen (latin: Craseonycteris thonglongyai) er et af verdens mindste pattedyr – sammen med pygmæspidsmus Suncus etruscus – med en vægt på blot to gram. De lever i det sydvestlige Thailand.

Eksterne henvisninger 
 University of Michigan, Craseonycteris thonglongyai (Kitti's Hog-Nosed Bat): Narrative
 Ecoworld: Animals 
 Systema naturae 2000 (classification) – Taxon: Craseonycteris thonglongyai

IUCN Rødliste - sårbare arter
Småflagermus
Lake Huron

Lake Huron er en Sø mellem USA og Canada med et areal på 59.570 km². Største dybde 228 meter. Lake Huron er en af de fem store søer i Nordamerika som udgør Great Lakes

Huron
Hvidehavet

Hvidehavet (, ) er et farvand beliggende i det nordlige Rusland. Hvidehavet er en vig af Barentshavet.

Geografi 

Hvidehavet har et areal på ca. 90.000 km² og gennemsnitsdybden er på ca. 90 m. 

Havet er omgivet af Karelen i vest, Kolahalvøen i nord og Kaninhalvøen i nordøst. Barentshavet er forbundet med Hvidehavet gennem den 50 km brede Hvidehavshals og længere inde deler havet sig i Mesen-, Dvina-, Onega- og Kandalaksjabugten. Hvidehavet er forbundet med Østersøen ved floder og kanaler: via Hvidehavskanalen til søen Onega, videre ved floderne Svir og Neva til Sankt Petersborg.

Klima 

Klimaet er kontinentalt med varme somre og kolde vintre, hvor havet dog kun delvist dækkes af is. Hvidehavet er islagt mellem oktober og maj, men sejlruter holdes åbne med isbrydere.

Historie 

Den vigtige havneby Arkhangelsk ligger ved Hvidehavet. I mange hundrede år har byen været hovedcentrum for international handel over havet, fra vikingerne og håløygene i tidlig middelalder til englændere i 1500-tallet og hollændere i 1600-tallet. 

Ottar fra Hålogaland fortalte, at han havde besøgt Hvidehavet (norrøn: Gandvik) i forbindelse med handel så tidligt som på 800-tallet. Allerede da var der en bosættelse på bredden af Nordlige Dvina, sandsynligvis i det område, hvor Arkhangelsk ligger i dag. Nordmænd skal også have drevet sælfangst i hvidehavsområdet. Handelsfolket ved Hvidehavet kaldtes pomorer (folket ved havet), og de kendes fra pomorhandelen med Nordnorge, som havde sin blomstringstid i 1800-tallet. 

I moderne tid har området haft en vigtig russisk militærbase for undervandsbåde.

Klosteret på Solovetskij-øerne i Hvidehavet var i flere hundrede år det religiøse hovedsæde i Nordvestrusland. Klosteret har haft to glansperioder: den ene i 1500-tallet, da den første store kirke og kampestensmuren blev bygget, den anden i 1800-tallet da der blev bygget ny kirke, skibsværft (med blandt andet en af Ruslands første tørdokke) og kraftværk. Der blev også anlagt botanisk have ved klosteret. Lige efter den russiske revolution i 1917 og Lenin havde overtaget styret, oprettede han landets første Gulaglejr på øerne, som eksisterede frem til 2. verdenskrig. Efter krigen blev klosteret brugt til marineskole. Først i 1992 fik den russiske kirke kontrol over klosteret igen.

Eksterne henvisninger 

 Den Store Sovjettiske Encyklopædi: Hvidehavet, , hentet 4. januar 2015.
 Det marine liv i Hvidehavet

 
Farvande i Rusland
Bugter i Rusland
Hvidtøl

Hvidtøl er en gul eller brun øltype med under 2,25% alkohol. Navnet kommer af, at det brygges på hvidmalt.

Farven afhænger af om der er tale om mørkt eller lyst hvidtøl. En variant af sidstnævnte har gået under betegnelsen lys pilsner.

Historie 
Hvidtøl var indtil midten af 1800-tallet stort set eneste øltype i Danmark, bortset fra importeret øl – tysk øl – der var kendt for at være stærkere.

Se også 
 Nisseøl

Øltyper
Hyde Park

Hyde Park er en stor park eller have (1,4 km²) beliggende i det centrale London, England.

Det er en af de kongelige parker i London og opdelt af søen The Serpentine. Hyde Park og Kensington Gardens udgør et samlet grønt område, så Kensington Gardens betragtes undertiden som en del af Hyde Park, men West Carriage Drive eller The Ring adskiller klart de to.

Området blev lagt ind under kronen allerede i 1536, men den nuværende udformning dateres tilbage til 1820 ved arkitekt Decimus Burton. Crystal Palace havde sin placering her i 1851 i forbindelse med verdensudstillingen. I nyere tid har parken været ramme om store rockkoncerter, f.eks. med Pink Floyd, Red Hot Chili Peppers, Dave Matthews Band, Bruce Springsteen og Rolling Stones.

Parken er nu især kendt for sin Speakers' Corner (nær Marble Arch og Rotten Row), hvor enhver kan stille sig op og fortælle verden sin mening.

Se også 
 Parker i London

Eksterne henvisninger 

Parker i London
City of Westminster
Hydraulisk maskine

En hydraulisk maskine er en maskine, der virker ved hjælp af hydraulik, dvs. ved trykforskelle i væsker. Som oftest anvendes hydraulikolie eller vand som væske. Eksempler kan være donkrafte, brændeflækkere og støddæmpere.

Se også 
 Cylinder (fluidmekanik)

Fluidmekanik
Maskiner